2 in hof ná aanval op vrou in Touwsrivier | Netwerk24
Deur Maygene de Wee en Ané van Zyl 11 Julie 2019 19:14
Een van Stef Groenewald (74) se vermeende aanvallers het glo onder sy bed vir die polisie weggekruip toe hulle hom by sy huis in Touwsrivier gaan soek het.
Richard Kotella (49) en ’n vriend van hom, ene Plank, is kort ná die wrede aanval Dinsdagaand op Groenewald in hegtenis geneem en het Donderdag op aanklag van huisroof in die plaaslike landdroshof verskyn.
Ricardo Kotella is een van die mans wat vir die aanranding op Stef Groenewald in hegtenis geneem is. Foto: Facebook
Kotella is luidens bronne op die dorp aan Groenewald en haar kinders bekend en was glo op ’n tyd goed met een van haar dogters bevriend.
Kapt. Frederick van Wyk, polisiewoordvoerder, het bevestig dat twee mans in hegtenis geneem is. Hulle het Groenewald vermoedelik oorval nadat sy haar agterdeur oopgesluit het om te gaan kyk hoekom haar honde blaf.
“Haar kop is herhaaldelik teen ’n muur geslaan totdat sy haar bewussyn verloor het,” sê Van Wyk.
Die saak teen die mans is tot 1 Augustus uitgestel. Hulle bly tot dan in aanhouding.
Groenewald se dogter, Alida, het ná die aanval op Facebook geskryf dat sy amper nie haar ma herken het nie.
“ ’n Mens mag nie haat nie, sê die Bybel, maar wat doen ’n mens as ’n ding, ’n gemors, jou 74-jarige mammie pap slaan sodat dat jy haar amper nie herken nie? My ma wat nooit ’n harde woord vir iemand het nie, wat haarself kaalgat sal uittrek solank haar kinders versorg is.”
Groenewald word in die Mediclinic Worcester behandel. Alida het op Facebook geskryf dat haar ma sleg lyk en “bitter baie pyn het” en dat hulle op die uitslag van x-strale en skanderings wag.
Meer oor: Stef Groenewald | Richard Kotella | Touwsrivier | Verdagtes | Misdaad | Hof | Aanranding